b"\n_START_ARTICLE_\nKlarnetas\n_START_PARAGRAPH_\nKlarnetas (it. clarinetto i\xc5\xa1 lot. clarus 'ai\xc5\xa1kus')\xc2\xa0\xe2\x80\x93 medinis muzikos instrumentas, chromatinis lie\xc5\xbeuv\xc4\x97linis aerofonas. Altosoprano tesit\xc5\xabros klarnet\xc5\xb3 \xc5\xa1eimos instrumentas. Pavadinim\xc4\x85 gavo d\xc4\x97l auk\xc5\xa1to, tyro, skaidraus balso.\n_START_SECTION_\nKonstrukcija\n_START_PARAGRAPH_\n\xc5\xa0iuolaikinio klarneto korpus\xc4\x85 sudaro 66-71\xc2\xa0cm ilgio ir 1,3-1,5\xc2\xa0cm skersmens tiesus cilindri\xc5\xa1kas vamzdis.  Turi snapo pavidalo p\xc5\xabstuk\xc4\x85 (mund\xc5\xa1tuk\xc4\x85) su viengubu lie\xc5\xbeuv\xc4\x97liu, truput\xc4\xaf i\xc5\xa1gaubt\xc4\x85 jungiam\xc4\x85j\xc4\x85 dal\xc4\xaf, taur\xc4\x97s pavidalo \xc5\xbeiotis. Pagrindin\xc4\x97s 6 skylut\xc4\x97s be vo\xc5\xbetuv\xc4\x97li\xc5\xb3, kitos\xc2\xa0\xe2\x80\x93 dangstomos vo\xc5\xbetuv\xc4\x97li\xc5\xb3 ir svirteli\xc5\xb3 mechanizmu, valdomu abiej\xc5\xb3 rank\xc5\xb3 pir\xc5\xa1tais._NEWLINE_Klarnet\xc4\x85, patobulin\xc4\x99s senov\xc4\x97s pranc\xc5\xabz\xc5\xb3 instrument\xc4\x85 \xc5\xa1alamaj\xc4\x85 apie 1700\xc2\xa0m. sukonstravo Niurnbergo meistras Kristoforas Deneris. XX a. pirmoje pus\xc4\x97je klarnet\xc4\x85 tobulino Rygos lietuvi\xc5\xb3 klarnetininkas ir kompozitorius P. Stankevi\xc4\x8dius. Klarnetus kartais darydavo liaudies muzikantai, meistrai.\n_START_SECTION_\nDerinimas\n_START_PARAGRAPH_\nB\xc5\xabna B ir A derinimo, diapazonas atitinkamai d-F (b3) arba cis\xc2\xa0\xe2\x80\x93 e3 (a3). Natos su smuiko raktu ra\xc5\xa1omos transponuojant: klarneto B did\xc5\xbei\xc4\x85ja sekunda arba klarneto A ma\xc5\xbe\xc4\x85ja tercija auk\xc5\xa1\xc4\x8diau, negu skamba.\n_START_SECTION_\nVartojimas\n_START_PARAGRAPH_\nKlarnetu grojama orkestruose, kameriniuose ansambliuose. Simfoniniame orkestre klarnetas vartojamas nuo XVIII a. pabaigos. Simfoniniame orkestre da\xc5\xbeniausiai b\xc5\xabna 2-4 klarnetai. Pu\xc4\x8diam\xc5\xb3j\xc5\xb3 instrument\xc5\xb3 orkestre vartojamas tik B derinimo klarnetas. Pastaruoju metu klarnetu grojamas ir d\xc5\xbeiazas._NEWLINE_Lietuvoje klarnetas paplito XVIII a. prad\xc5\xbeioje, 1728\xc2\xa0m. klarnetas jau buvo Pa\xc5\xa1iau\xc5\xa1\xc4\x97s kolegijos orkestre. XIX\xe2\x80\x93XX a. groti klarnetu buvo mokoma didik\xc5\xb3 ir kitose muzikos mokyklose, 1923\xe2\x80\x931939\xc2\xa0m. Klaip\xc4\x97dos, 1925\xe2\x80\x931933\xc2\xa0m. Kauno muzikos mokykloje, 1933\xe2\x80\x931943\xc2\xa0m. ir 1944\xe2\x80\x931949\xc2\xa0m. Kauno konservatorijoje. Nuo 1949\xc2\xa0m. klarneto klas\xc4\x97 veikia Lietuvos muzikos ir teatro akademijoje (iki 1992\xc2\xa0m. Lietuvos konservatorija, 1992\xe2\x80\x932004\xc2\xa0m. Lietuvos muzikos akademija). Groti klarnetu mokoma muzikos mokyklose.\n_START_SECTION_\nKompozitoriai ir atlik\xc4\x97jai\n_START_PARAGRAPH_\nVienas pirm\xc5\xb3j\xc5\xb3 koncert\xc4\x85 KV 622 klarnetui ir orkestrui suk\xc5\xabr\xc4\x97 Volfgangas Amad\xc4\x97jus Mocartas. Populiarias sonatas klarnetui yra suk\xc5\xabr\xc4\x99 Johanas Bramsas, Kamilis Sen Sansas, Paulis Hindemitas, Fransis Pulenkas, Leonardas Bernstainas, fantazijas k\xc5\xabr\xc4\x97 Robertas \xc5\xa0umanas, Albanas Bergas. Po kelis koncertus klarnetui yra para\xc5\xa1\xc4\x99 Igoris Stravinskis, Klodas Debiusi, Aronas Koplandas. Orkestriniuose k\xc5\xabriniuose klarnet\xc4\x85 panaudojo Antonijus Vivaldis, operoje\xc2\xa0\xe2\x80\x93 Richardas \xc5\xa0trausas, Dmitrijus \xc5\xa0ostakovi\xc4\x8dius. D\xc5\xbeiaze vieni pirm\xc5\xb3j\xc5\xb3 klarnet\xc4\x85 atrado Benis Gudmenas ir Vudis Hermanas._NEWLINE_Lietuvi\xc5\xb3 kompozitoriai taip pat yra suk\xc5\xabr\xc4\x99 k\xc5\xabrini\xc5\xb3 klarnetui._NEWLINE_Vienas pirm\xc5\xb3j\xc5\xb3 garsi\xc5\xb3 klarnetinink\xc5\xb3 buvo Antonas Stadleris (1753\xe2\x80\x931812) XIX a. gars\xc4\x97jo virtuozai Heinrichas Bermanas (1784\xe2\x80\x931847), jo s\xc5\xabnus Karlas Bermanas, Karlas Marija fon Veberis (1786\xe2\x80\x931826)_NEWLINE_Lietuvoje klarneto muzikos solo koncert\xc5\xb3 sureng\xc4\x97 Algirdas Budrys."